กทม. แจ้งเตือนชุมชนนอกคันกั้นน้ำแม่น้ำเจ้าพระยา 23-30 ตุลาคมนี้ คาดระดับน้ำสูงขึ้น 20-40 เซนติเมตร
พล.ต.อ.อัศวิน  ขวัญเมือง  ผู้ว่าราชการกรุงเทพมหานคร เปิดเผยถึงสถานการณ์น้ำเหนือไหลผ่านเขื่อนเจ้าพระยา วันนี้ว่า ปริมาณน้ำของกรมชลประทานที่อำเภอบางไทร  จังหวัดพระนครศรีอยุธยา ตรวจวัดปริมาณน้ำไหลผ่านกรุงเทพมหานคร เฉลี่ย 2,923  ลูกบาศก์เมตรต่อวินาที ระดับน้ำในแม่น้ำเจ้าพระยาบริเวณปากคลองตลาด อยู่ที่ 2.00  เมตร จากระดับน้ำทะเลปานกลาง ยังต่ำกว่าระดับคันกั้นน้ำแม่น้ำเจ้าพระยา อยู่ประมาณ  1.00 เมตร ยังไม่ส่งผลกระทบในพื้นที่วันนี้น้ำในแม่น้ำเจ้าพระยาจะขึ้นสูงสุดเวลา 18.24 น.  ระดับน้ำแนวคันกั้นน้ำด้านตะวันออก ยังอยู่ในระดับปกติ ปริมาณฝนในรอบ 24 ชั่วโมงที่ผ่านมา กรุงเทพมหานครฝนตกเล็กน้อยบางพื้นที่ ปริมาณฝนรวมสูงสุด 0.5 มม.อย่างไรก็ตาม กองอำนวยการน้ำแห่งชาติ (กอนช.) คาดการณ์ปริมาณน้ำหลากจากตอนบนของลุ่มน้ำเจ้าพระยาจากแม่น้ำปิง ในช่วงวันที่ 23 - 30 ตุลาคม 2564 ระดับน้ำในแม่น้ำเจ้าพระยาบริเวณท้ายเขื่อนเจ้าพระยา มีระดับน้ำเพิ่มสูงขึ้นจากปัจจุบัน  ประมาณ  0.20-0.40 เมตร ขอให้ชุมชนที่อยู่นอกคันกั้นน้ำแม่น้ำเจ้าพระยา ติดตามสถานการณ์น้ำอย่างใกล้ชิด